Salko Nazečić

**Salko Nazečić** (1904–1970) bio je historičar književnosti i član ANU BiH.

Završio je studij Jugoslovenske i uporedne književnosti sa teorijom književnosti na Filološkom fakultetu u Beogradu 1928.

Radio je kao srednjoškolski profesor u Mostaru, Trebinju i Dubrovniku do 1940, a poslije Drugog svjetskog rata na Višoj pedagoškoj školi u Sarajevu 1949-1950. Jedan je od osnivača Filozofskog fakulteta u Sarajevu 1950. Doktorsku disertaciju pod naslovom Hajdučke borbe oko Dubrovnika i naša narodna pjesma odbranio je na Filološkom fakultetu u Beogradu 1956. Bio je dekan Filozofskog fakulteta u Sarajevu i dugogodišnji šef Odsjeka za jugoslovenske književnosti. Osnovao je Institut za izučavanje jugoslovenskih književnosti u Sarajevu i pokrenuo časopis Pitanja književnosti i jezika. Salko Nazečić bio je član Naučnog društva BiH (1961) i redovni član ANUBiH (1966).

Nazečićevo književnohistorijsko bavljenje bilo je usmjereno u tri pravca: dubrovačka i dalmatinska književnost od 15. do 17. stoljeća, usmena književnost i južnoslavenske književnosti 19. i 20. stoljeća.

Salko Nazečić učesnik je NOB-a. Bio je pomoćnik ministra prosvjete BiH, upravnik Narodnog pozorišta u Sarajevu i član Udruženja književnika BiH i dr. Dobitnik je 27-julske nagrade i više odlikovanja.

## Bibliografija 
* Mala istorija jugoslovenske književnosti, Geca Kon, Beograd, 1938, str. 80.
* Iz naše narodne epike. I dio. Hajdučke borbe oko Dubrovnika i naša narodna pjesma. (Prilog proučavanju postanka i razvoja naše narodne epike), Svjetlost, Sarajevo, 1959, str. 277.
* Romantizam kod Hrvata, Rad, Beograd, 1960, str. 45.

## Priređene knjige 
* Petar Petrović Njegoš, Gorski vijenac (sa komentarima), Svjetlost, Sarajevo, 1947, str. 178.
* Slavne godine. Narodne pjesme iz narodnooslobodilačkog rata i borbe za socijalizam (izbor, redakcija i predgovor), Svjetlost, Sarajevo, 1949, str. 93.
* Zbornik savremene bosansko-hercegovačke proze (urednik sa Ilijom Kecmanovićem i Markom Markovićem, autor predgovora), Svjetlost, Sarajevo, 1950, str. 241.
* 1941-1951. Izbor književnih radova (urednik sa Markom Markovićem i Mehmedom Selimovićem), Svjetlost, Sarajevo, 1951, str. 271.
* Epske narodne pjesme (izvršio izbor i napisao predgovor), Svjetlost, Sarajevo, 1954, str. 531.
* August Šenoa, Seljačka buna (priredio i napisao predgovor), Svjetlost, Sarajevo, 1956, str. 259.
* August Šenoa, Prosjak Luka. Pjesme – Feljtoni – Prikazi (priredio i napisao predgovor), Svjetlost, Sarajevo, 1956, str. 234.
* August Šenoa, Izbor (priredio i napisao predgovor), Svjetlost, Sarajevo, 1959, str. 138.
* Junačke narodne pjesme (priredio), Svjetlost, Sarajevo, 1961, str. 366 (drugo izdanje 1969).
* August Šenoa, Izbor (priredio i napisao predgovor), Svjetlost, Sarajevo, 1961, str. 134.
* Ilirski pokret (priredio), Svjetlost, Sarajevo, 1961, 134 str.
* Jovan Sterija Popović, Izbor (priredio i napisao predgovor), Svjetlost, Sarajevo, 1964, str. 120.

## Literatura 
* Zbornik radova posvećenih uspomeni Salke Nazečića, Filozofski fakultet u Sarajevu – Svjetlost, Sarajevo, 1972.
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 152-153.

Kategorija:Odsjek za književnosti naroda Bosne i Hercegovine Filozofskog fakulteta u Sarajevu
Kategorija:Dekani Filozofskog fakulteta u Sarajevu
Kategorija:Bosanskohercegovački historičari književnosti
Kategorija:Članovi ANUBiH
Kategorija:Biografije, Mostar
Kategorija:Rođeni 1904.
Kategorija:Umrli 1970.